સામાન્ય રીતે કોઈ પણ કંપની પર દરોડા પડે ત્યારબાદ જયારે શો કોઝ નોટિસ ઈસ્યુ થાય ત્યારથી પાંચ વર્ષ જુના ચોપડા જોવાની સત્તા કાયદા હેઠલ એકસાઈઝ અને સર્વિસ ટેકસ વિભાગને મળે છે. ભાવનગર, સુરેન્દ્ર, જુનાગઢ, પોરબંદર અને અમદાવાદના કેટલાંક કિસ્સાઓ ટાંકીને ઈન્સપેકશન ઓફ ડિરેકટોરેટની ઓફિસે લખેલા પત્રમાં કહેવામાં આવ્યું છે કે જે કેસમાં ૨૦૦૯ કે ૨૦૧૦માં દરોડા પડયા છે તેમાં શો કોઝ નોટિસ ૨૦૧૨-૧૩માં ઈસ્યુ કરવામાં આવી છે. મતલબ કે બે વર્ષના હિસાબો છુપવવાનો જે તે કરદાતાને સમય આપવામાં આવ્યો છે. દરોડા પડયાના તુરંત નિશ્રિત કરેલા સમયમાં એટલે કે ૧૨૦ દિવસમાં જો શો કોઝ નોટિસ ઈસ્યુ થાય તો તમામ વર્ષોના ચોપડા તપાસવાની સત્તા કાયદા અનુસાર ડિપાર્ટમેન્ટને મળે છે. ૨૦૧૦માં દરોડા પડયા હોય તેની શો કોઝ નોટિસ સમયસર ઈસ્યુ થાય તો ૨૦૦૫થી ચોપડા તપાસવાની સત્તા અધિકારીઓને મળે છે જેના બદલે ૨૦૧૨માં નોટિસ ઈસ્યુ થાય એટલે ૨૦૦૭થી ચોપડા તપાસવાની સત્તા મળે છે તે પહેલાના ચોપડા તપાસવાની સત્તા મળતી નથી. ડિરેકટોરેટ ઓફ ઈન્સપેકશનના મુંબઈ ખાતેના એક અધિકારીના જણાવ્યાં અનુસાર 'જે તે સમયે પ્રીવેન્ટીવ સહિતની જગ્યાઓ પર એડિશનલ કમિશનર અને જોઈન્ટ કમિશનર સ્તરના અધિકારીઓની નિમણૂંક થઈ હતી તેમ છતાં પણ આ રીતની લાપરવાહી દાખવીને સરકારી તિજોરીને નુકસાન પહોંચાડયુ છે તે આશ્રર્યજનક વાત છે.